《四月堰水甚水一雨灌田方足》
宋代·晁公溯

岷江惟清流，泾水惟浊泥。
泥浊禾黍茂，流清稉稻宜。
旧传江发禾，瀵涌出沈黎。
老农望其来，未至龙尾西。
今晨南山云，蓊然忽朝隮。
滂沱三尺雨，泛溢千步堤。
积潦始北汇，余波各东酾。
茫茫黑壤润，戢戢翠剡齐。
亦复到邑里，沟浍邹交驰。
往看芙蓉湖，微风绿生漪。
似欲娱使君，岂减习家池。
老农喜相语，岁晚可无饥。
再拜勾龙社，配我灵星祠。
更烦请天公，膏泽常及时。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。